刘学箕
送庾侄亲迎延平李先生家
庾郎吾爱千里驹，朝莫勤苦读父书。
少年绰有老成态，月旦考订评乡闾。
明当别我择贤妃，结束琴剑谁挽裾。
春空吹明惠风畅，烟草弄色和气舒。
野桥融洩柳絮合，石岸惨怆鸣鶢鶋。
乘龙有期弗获钱，数椽政葺渊明庐。
旅愁冥思莫非遣，离恨挂臆难扫除。
况当春晚气暄淑，着人欲醉甘体如。
修程的嘱善养摄，礼毕蚤辨双轮舆。
妇翁傅道世大儒，習俗再使淳古初。
稔知贤舅继学家，子如从之师有馀。
归来阿叔待审订，义路礼门从广居。